ߟߊ߲߬ߝߌ߬ߦߊ߬ ߞߎߦߊߕߍ߫

ߟߊ߲߬ߝߌ߬ߦߊ߬ ߞߎߦߊߕߍ߫ (ߛߙߊ) ߦߋ߫ ߖߌ߬ߣߍ߫ ߝߊ߬ߥߏ߬ߟߊ߬ߓߐ߬ߟߊ ߟߋ߬ ߘߌ߫߸ ߡߍ߲ ߞߵߊ߬ ߛߌ߭ ߞߍ߫ ߖߌ߬ߣߍ߬ߞߊ ߟߎ߬ ߟߊߕߏߟߏ߲߫ ߠߴߊ߬ ߟߊ߫ ߢߙߊ߬ߦߊ߫ ߘߊߞߎ߲ ߠߎ߬ ߘߐ߫. ߛߙߊ ߡߏߦߌ߫ ߘߊ߫ ߛߌ߯ߙߌ߲߫ ߡߙߊ ߛߏ (ߘߊ߲߬ߞߊ߬) ߘߏ߫ ߟߋ߬ ߟߊ߫ ߁߉߃߂ ߝߊ߲߭ ߝߍ߬. ߊ߬ ߞߵߊ߬ ߟߊ߫ ߢߣߊߡߦߊ ߝߊ߲߬ߓߊ ߞߍ߫ ߞߊ߲ߞߊ߲߫ ߛߏ ߟߋ߬ ߞߣߐ߫߸ ߝߏ߫ ߞߊ߬ ߥߴߊ߬ ߛߵߊ߬ ߟߊ߫ ߛߊ߬ߦߊ ߟߊ߫ ߘߓߊ߬ߕߊ ߂߈ ߡߊ߬ ߂߀߁߇ ߟߊ߫ߞߎߡߊ ߢߌ߲߬ ߠߎ߫ ߦߋ߫ ߖߊ߬ߡߊ ߟߐ߲ߞߏ ߟߋ߬ ߘߌ߫ ߟߊ߬ߖߌ߬ߣߍ߬ ߘߎ߯ߞߟߏ ߞߊ߲߬߸ ߊ߬ ߖߍ߬ߘߍ ߘߊߘߐߞߊ߲ ߘߏ߫ ߟߎ߫ ߡߊ߬. 

 ߞߊ߲߬ߛߓߍߟߌ 
ߟߊ߲߬ߝߌ߬ߦߊ߬ ߞߎߦߊߕߍ߫ ߣߐ߬ ߘߌ߫ ߞߍ߫ ߓߊ߯ߙߊ߫ ߛߌߦߊߡߊ߲߫ ߠߎ߫ ߞߍ߫ ߟߴߊ߬ ߟߊ߫ ߢߣߊߡߦߊ ߞߎ߲߬ߝߟߐ ߘߐ߫߸ ߦߊ߬ߣߌ߲߫ ߊ߬ ߛߋ߫ ߕߐ߫ ߊ߬ ߟߊ߫ ߣߐߛߙߌ ߡߊ߬. ߦߏ߫ ߡߊ߬ߡߊ߬ߘߌ߫ ߛߙߋ߬ߝߎ߫ ߞߵߊ߬ ߝߐ߫ ߢߊ ߡߍ߲ ߡߊ߬߸ ߞߏ߫ ߊ߬ߟߋ߬ ߣߌ߫ ߛߙߊ ߕߘߍ߬ ߦߋ߫ ߖߎ߬ߟߊ߬ߦߊ ߞߊ߲߬ ߦߙߐ߫ ߞߋߟߋ߲߫ ߠߋ߬ ߘߐ߫ ߥߊ߯ߕߌ ߘߏ߫ ߟߊ߫. ߛߙߊ ߣߐ߬ ߘߌ߫ ߞߍ߫ ߖߋ߲߬ߓߋ߬ߝߐ ߟߎ߬ ߞߍ߫ ߟߊ߫ ߞߘߐ߬ߡߊ߲߬߸ ߊ߬ ߣߌ߫ ߘߊ߬ߡߊ߲߬ߛߋ߲ ߣߴߊ߬ ߢߐ߲߰ߘߐ ߟߎ߫. 

ߛߙߊ ߞߵߊ߬ ߟߊ߫ ߝߊ߬ߥߏ߬ߟߊ߬ߓߐ ߘߊߡߌ߬ߣߊ߬ ߥߊ߯ߕߌ߫ ߞߋߟߋ߲ ߡߍ߲ ߠߊ߫߸ ߏ߬ ߟߐ߲ߣߍ߲߫ ߕߍ߫ ߒ߬ ߓߟߏ߫ ߡߎߣߎ߲߬߸ ߊ߬ ߞߏ߬ߣߌ߲ ߟߐ߲ߣߍ߲߫ ߦߋ߫ ߞߴߊ߬ ߞߍ߫ ߘߊ߫ ߛߋߞߎ߫ ߕߎߙߋ߫ ߕߟߋ ߞߎ߲߬ߝߟߐ ߟߋ߬ ߘߐ߫. 

ߛߋߞߎ߫ ߕߎߙߋ߫ ߕߟߋ
ߟߊ߲߬ߝߌ߬ߦߊ߬ ߞߎߦߊߕߍ߫ ߕߘߍ߬ ߦߋ߫ ߛߋߞߎ߫ ߕߎߙߋ߫ ߕߟߋ ߡߐ߰ ߡߊߛߌߟߊ߲ߣߍ߲ ߘߏ߫ ߟߋ߬ ߘߌ߫ ߞߊ߬ ߓߍ߲߬ ߊ߬ ߣߌ߫ ߛߋߞߎ߬ ߕߎ߬ߙߋ ߟߊ߫ ߕߋߙߌߦߊ ߡߊ߬. ߊ߬ ߣߐ߬ ߘߌ߫ ߞߴߊ߬ ߛߋ߲߬ߧߊ߬ ߦߙߌߞߊ߫ ߞߍ߫ ߟߊ߫ ߞߐߣߊߞߙߌ߫ ߢߊ߰ߢߊ߮ ߣߌ߫ ߓߐߒߡߊߟߌ ߟߎ߬ ߟߊ߫. ߣߌ߫ ߡߐ߰ ߘߴߊ߬ ߟߊߓߐ߫ ߞߎߡߊ߫ ߝߍ߬߸ ߊ߬ ߞߵߊ߬ ߝߐ߫ ߛߋߞߎ߬ ߕߎ߬ߙߋ ߢߍ߫ ߟߏ߲ ߘߏ߫ ߘߐ߫ ߞߴߏ߬ ߦߋ߫ ߞߊ߲ߞߊ߲ߞߊ ߟߎ߬ ߟߐ߬ ߊ߬ ߟߊߓߍ߲߬ ߠߊ߫߸ ߛߊ߲ߡߊߞߎߟߎ߲ ߦߋ߫ ߛߋ߫ ߟߊ߫ ߞߊ߲ߞߊ߲߫ ߕߎ߬ߡߊ ߡߍ߲ ߠߊ߫߸ ߏ߬ ߞߵߊ߬ ߕߘߍ߬ ߛߏ ߓߘߊ߫ ߘߝߊ߫ ߊ߬ ߟߊߓߍ߲߬ ߞߊ߲ߡߊ߬ ߛߊ߲ߡߊߘߊ߲ ߠߊ߫߸ ߊ߬ ߞߵߊ߬ ߝߐ߫ ߞߏ߫: ߒߠߋ ߡߴߊ߬ ߝߐ߫ ߊߟߎ߫ ߢߍ߫ ߦߊ߲߬ ߞߏ߫ ߊߟߎ߫ ߘߌ߫ ߒߠߋ ߟߊߓߍ߲߬؟ 

ߛߙߊ ߕߘߍ߬ ߦߴߊ߬ ߟߊ߫ ߝߊ߬ߥߏ߬ߟߊ߬ߓߐ ߟߋ߬ ߘߊߞߘߐ߫ ߏ߬ ߕߎ߬ߡߊ ߟߊ߫ ߕߋ߲߬ ߝߛߊߦߌ߫߸ ߞߏ߬ߣߵߊ߬ ߡߊߝߌ߲߬ߣߍ߲߫ ߕߘߍ߬ ߦߋ߫ ߞߏ߫ ߊ߬ߟߋ ߟߋ߬ ߦߋ߫ ߞߊ߲ߞߊ߲߫ ߞߌ߬ߓߊ߬ߙߏ߬ߦߊ ߟߎ߬ ߟߊߦߟߍ߬ ߟߊ߫ ߞߐߣߊߞߙߌ߫. 

 ߟߊ߲߬ߛߣߊ߬ ߞߐ߲߬ߕߍ߫ ߕߟߋ 
ߛߋߞߎ߬ ߕߎ߬ߙߋ ߛߊ߬ߣߍ߲߸ ߊ߬ ߕߘߍ߬ ߦߋ߫ ߞߍ߫ ߟߊ߫ ߡߐ߱ ߟߎ߬ ߞߣߐ߫ ߞߏ߫ ߞߏ ߟߎ߬ ߘߌߣߊ߬ ߜߟߍ߬ߦߴߊ߬ ߡߊ߬߸ ߞߏ߬ߣߌ߲߬ ߊ߬ ߕߊ߬ߡߌ߲߬ ߘߴߊ߬ ߛߍ߬ߓߍߘߏ߲߬ ߠߴߊ߬ ߟߊ߫ ߓߊ߯ߙߊ ߟߊ߫. ߏ߬ ߓߍ߲߬ ߘߊ߫ ߞߎߡߓߊߘߊ ߣߌ߫ ߞߍߟߊ߲ߞߏ ߟߎ߬ ߝߊ߲߬ߞߊ߬ ߛߐߘߐ߲ ߡߊ߬߸ ߞߊ߬ ߕߊ߬ߡߌ߲߬ ߊ߬ ߟߊ߫ ߞߏ ߞߍ߫ ߟߊ߫ ߖߡߊ߬ߣߊ ߟߊߝߏ߬. 

ߣߌ߫ ߛߙߊ ߕߘߍ߬ ߦߋ߫ ߛߋߞߎ߬ ߕߋߙߌ ߟߋ߬ ߘߌ߫ ߞߵߏ߬ ߟߴߊ߬ ߡߊߝߌ߲߭ ߞߊ߲߬ ߜߎ߲߬ߘߎ߬ߘߐ߬ ߗߋߘߋ߲ ߘߌ߫߸ ߊ߬ ߡߴߏ߬ ߞߋߟߋ߲ ߠߊߝߘߏ߬ ߟߊ߲߬ߛߣߊ߬ ߞߐ߲߬ߕߍ߫ ߕߟߋ ߝߣߊ߫ ߘߐ߫. ߣߌ߫ ߡߐ߰ ߘߴߊ߬ ߟߊߓߐ߫ ߞߎߡߊ߫ ߝߍ߬߸ ߞߐ߲ߕߍ߬ ߞߵߊ߬ ߘߊ ߡߊߖߌ߰ ߊ߬ ߕߟߏ ߞߘߐ߫ ߡߍ߲ ߞߍ߫ ߖߊ߬ߡߊ ߘߐ߫ ߣߏߙߊߛߏߓߊ߫߸ ߡߐ߰ ߛߌ߫ ߡߊ߫ ߟߴߊ߬ ߟߴߊ߬ ߣߴߏ߬ ߝߣߊ߫ ߕߍ ߘߴߏ߬ ߞߐ߫. ߊ߬ ߕߎ߲߰ ߕߎ߲߬ ߞߐ߲ߕߍ߬ ߟߋ߬ ߞߵߊ߬ ߟߊ߫ ߟߎ ߟߐ߬ ߊ߬ ߢߍ߫ ߞߊ߲ߞߊ߲߫. 

 ߊ߬ ߟߊ߫ ߢߣߊߡߦߊ ߘߐߕߍ߰ ߢߊ 
ߛߙߊ ߕߘߍ߬ ߦߋ߫ ߕߋ߬ߟߋ߲߬ ߠߊ߫ ߞߊ߲ߞߊ߲߫ ߖߡߊ߬ ߡߊ߬ߛߌ߰ ߦߌߟߊ ߟߎ߬ ߟߋ߬ ߘߐ߫߸ ߞߵߊ߬ ߟߊ߫ ߓߊ߯ߙߊ ߘߊߓߊ߲߫ ߦߋ߲߬ ߠߎ߬ ߘߐ߫ ߛߊ߫ ߡߐ߰ ߘߌ߫ ߛߐ߬ߘߐ߲߫ ߞߵߊ߬ ߘߍ߬ߡߍ߲߬: ߞߐ߲߬ߛߏ߬ߜߘߋ ߟߎ߬ ߟߊ߫߸ ߟߐ߯ߝߍ ߟߎ߬ ߘߐ߫߸ ߊ߬ ߣߴߏ߬ ߕߊ߬ߣߊ߫. 

ߛߙߊ ߡߊ߫ ߛߐ߲߬ ߝߊߘߌߦߊߓߐ߫ ߘߊߜߍߟߍ߲ ߠߎ߬ ߘߏ߲߬ ߞߏ ߡߊ߬߸ ߓߊߏ߬ ߊ߬ ߞߵߊ߬ ߝߐ߫ ߟߋ߬ ߞߏ߫ ߖߋ߬ߟߌ ߡߊ߬ߛߘߌ ߓߊ߫ ߢߌ߬ߡߊ߬ߦߊ߫ ߊ߬ ߖߋ߬ߕߌ ߕߊ ߘߌ߫߸ ߏ߬ ߛߋ߫ ߕߐ߫ ߤߌߣߊ߫ ߟߴߌ ߟߊ߫ ߘߌ߬. ߛߙߊ ߞߵߊ߬ ߟߊ߫ ߢߣߊߡߦߊ ߛߊ߲߬ ߦߙߌߞߊ ߘߐߕߍ߰ ߞߊ߲ߞߊ߲߫ ߛߏ ߞߣߐ߫ ߟߋ߬ ߞߵߊ߬ ߕߘߍ߬ ߊ߬ ߣߌ߫ ߡߐ߰ ߛߌ߫ ߡߊ߫ ߖߌ߰ ߢߐ߲߮ ߠߊ߫. 

 ߛߊ߬ߦߊ 
ߛߙߊ ߛߊ߬ ߘߊ߫ ߘߓߊ߬ߕߊ ߂߈ ߠߋ߬ ߡߊ߬ ߂߀߁߇ ߟߊ߫߸ ߞߵߊ߬ ߛߊߓߎ ߞߍ߫ ߖߊ߲߬ߞߊߙߏ ߘߌ߫. ߊ߬ ߓߊߘߍ ߞߍ߫ ߘߊ߫ ߛߏ ߡߎ߰ߡߍ ߟߋ߬ ߓߟߏ߫߸ ߊ߬ ߡߐ߰ߘߐ߬ߜߍ ߣߴߊ߬ ߡߊ߲߬ߛߊ ߣߴߊ߬ ߝߊ߲߬ߕߊ߲ ߠߎ߫ ߓߍ߯ ߕߘߍ߬ ߘߴߊ߬ ߘߐ߫߸ ߞߎߡߊ߫ ߕߍ߫ ߛߏ ߘߌ߯ߣߊ߫ ߢߍߡߐ߮ ߟߎ߬ ߡߊ߬. ߊ߬ ߓߙߌ߬ ߘߊ߫ ߛߋ߲߬ߞߋ߬ߝߙߊ߬ ߛߊ߬ߙߌ߬ߟߏ ߟߋ߬ ߘߐ߫. 

 ߦߟߌߡߊߛߙߋ ߟߎ߬ 

ߦߌߟߡߊ:ߖߌ߬ߣߍ߫ ߕߏߟߏ߲ߠߊ
ߦߌߟߡߊ:ߝߊ߬ߥߏ߬ߟߊ߬ߓߐ߬ߟߊ
ߦߌߟߡߊ:ߓߐ߬ߟߐ߲߬ߝߐ߬ߟߊ
ߦߌߟߡߊ:ߞߊ߬ ߛߊ߬ ߞߊ߲ߞߊ߲߫